দ্রুত কয়েকটি উইকেট নিয়ে অস্ট্রেলিয়াকে চাপের মুখে ফেলার পরিকল্পনাই ছিল বাংলাদেশের। প্রথম পাঁচ ওভারে বল করতে দেখা গেল পাঁচজন বোলারকে। কিন্তু পরিকল্পনা অনুযায়ী ফল পাননি মাশরাফিরা। অস্ট্রেলিয়ার জয়ের ভিতটা গড়ে দিয়েছিলেন দুই ওপেনার উসমান খাজা ও শেন ওয়াটসন। উদ্বোধনী জুটিতেই যোগ করেছিলেন ৬২ রান। ষষ্ঠ ওভারে ওয়াটসনকে আউট করার দারুণ সুযোগ ছিল বাংলাদেশের সামনে। কিন্তু সহজ একটি ক্যাচ তালুবন্দি করতে পারেননি মোহাম্মদ মিথুন। তবে ওয়াটসনকে আউট করার জন্য খুব বেশিক্ষণ অপেক্ষা করতে হয়নি বাংলাদেশকে। এক ওভার পরেই রানআউট হয়ে সাজঘরে ফিরেছেন এই ডানহাতি ব্যাটসম্যান। তবে খাজা বেশ ভালোই ভুগিয়েছেন বাংলাদেশকে। ১৪তম ওভারে আউট হওয়ার আগে খেলেছেন ৫৮ রানের ইনিংস। এরপর গ্লেন ম্যাক্সওয়েলের ১৫ বলে ২৬, ডেভিড ওয়ার্নারের ১৭ ও অধিনায়ক স্টিভেন স্মিথের ১৪ রানের ইনিংসে ভর করে জয় নিশ্চিত করে ফেলে অস্ট্রেলিয়া।